ለእሴት ዋጋ የሰጠው የማድሪድ ውሳኔ
 የዓመት በዓል ድባብ ቅልብን የሚስብበት የራሱ መንገድ አለው፡፡ በበዓል ወቅት መንገዱ ሁሉ በዶሮ፣ በበግ፣ በሰንጋ ፣ወዘተ. ሲጨናነቅ በመመልከት የሚረኩ ጥቂት አይደሉም፡፡ በወቅቱ በገበያው የሚስተዋለውንም የእንስሳት ፣ የቅቤ ፣ ወዘተ. ጠረን እንደ ጥሩ መአዛ የሚቆጥሩም አሉ፡፡ የአንዳንድ ሰዎች ፍላጎት ይህ ቢሆንም፣ሰንጋ በከተማው ውስጥ መንዳት የትራፊክ መጨናነቅን ያስከትላል፤ ለነዋሪዎችም ስጋት ሲሆንም ይስተዋላል። የአዲስ አበባ አበባ ከተማ አስተዳደር ለትራፊክ እንቅስቃሴ የተቀላጠፈ መሆን በሚል በበዓላት ብቻም አይደለም በአዘቦት ቀናትም ሰንጋ እየነዱ በከተማዋ ውስጥ ማለፍን ከልክሏል። ነጋዴዎች ሰንጋዎችን በመኪና ወደ ማስገባት ተሸጋግረዋል፡፡ አልፎ አልፎ በበዓል ወቅት ካልሆነ በቀር እንደፊቱ በከተማዋ ጎዳናዎች ስንጋዎች አይታዩም፡፡ ሮይተርስ በቅርቡ ከወደ ስፔይን ይዞት የወጣው ዘገባ ደግሞ ለህብረተሰቡ የቆየ ባህል በሚል ለተወሰነ ወቅት አርብቶ አደሮች የበግ መንጋቸውን በመሀል ከተማዋ ውስጥ እንዲያሳልፉ ወስኗል፡፡ በሀገሪቱ በየዓመቱ በጎችን እየነዱ ከአንዱ አካባቢ ወደ ሌላው መንቀሳቀስ የተለመደ ነው፡፡ የሀገሪቱ አርብቶ አደሮች በየአመቱ የክረምቱ ወቅት ሲመጣ በጎቻቸውን መኖ ወደሚገኝባቸው የሀገሪቱ የተለያዩ አካባቢዎች ይዘው ይንቀሳቀሳሉ፡፡ ይህም ከጥንት ጀምሮ ሲሰራበት ቆይቷል፡፡ በመሆኑም በቅርቡም የስፔይን ዋና ከተማ ማድሪድ መሀል ክፍል በጎች አንድ ቀን ሙሉ እንዲነዱበት የሚያስችል ፈቃድ ተሰጥቷል፡፡ ይህ እኤአ በ1994 እንደ ተጀመረ የሚነገርለት ዓመታዊ ሥነሥርዓት ዋና ከተማዋ ባልነበረችበት ዘመን አርብቶ አደሮች በጎቻቸውን እየነዱ ያልፉበት የነበረ አካባቢን መሰረት አርጎ የሚከናወን ነው። አሁን የተሰጠው ፈቃድም አርብቶ አደሮቹ የማድሪድ ከተማን ዋና ዋና ጎዳናዎችና አደባባይ በጎቻቸውን ይዘው እንዲንቀሳቀሱበት የሚያስችል መሆኑን መረጃው ያመለክታል፡፡ አርብቶ አደሮቹ በዚህ መስመር ሲያልፉም ከከተማዋ አስተዳደር ጋር 1418 በሚል በገቡት ውል መሰረት የከተማዋን ዋና አደባባይ እና ዋና ጎዳና አርገው ሲያልፉ በአንድ ሺ በጎች የሀገሪቱ የጥንት ገንዘብ የሆነውን 50 ማራቬድስ ይከፍላሉ፡፡ የአርብቶ አደሮቹ መንጋዎች ሁለት ሺ ሜሪኖ የተሰኙ በጎችንና 100 ፍየሎችን ያካተተም ነው፡፡ ጎበዝ ማድሪድ በጎች በዋና ዋና የከተማዋ ክፍሎች ውስጥ ለምን ያልፋሉ፤ ጎዳናውንና አደባባዩን ያቆሽሽታል አላለችም፡፡ የአርብቶ አደሮቹን የቆየ እሴት ለመጠበቅ ነው የሰራችው፡፡ መሰረትን አለመሳት!! አዲስ ዘመን ጥቅምት25/2012 ዘካርያስ